ΓΡΑΠΤΗ ΕΡΩΤΗΣΗ P-1736/98

υποβολή: Kyösti Virrankoski (ELDR) προς την Επιτροπή

(20 Μαΐου 1998)

Θέμα: Απόρρητο των εγγράφων που αφορούν το δίκτυο Natura 2000 στη Φινλανδία και διαδικασία που εφαρμόζεται στην Ευρωπαïκή Ένωση

Οι φινλανδικές αρχές καταρτίζουν επί του παρόντος τον κατάλογο των ζωνών που θα συμπεριληφθούν στο δίκτυο Natura 2000. Παρουσίασαν χάρτες όπου εμφαίνονται μόνο τα όρια των ζωνών αυτών χωρίς να σημειώνονται τα υδάτινα συστήματα που περιλαμβάνονται σ' αυτές. Τα περιφερειακά συμβούλια, οι δήμοι και οι γαιοκτήμονες έλαβαν συνοπτικές εξηγήσεις σχετικά με τον φυσικό πλούτο και την προστασία των εν λόγω ζωνών.

Η Επιτροπή απαιτεί να αναγράφονται οι πληροφορίες σε ένα ειδικό έντυπο Natura 2000 στο οποίο πρέπει να εξηγούνται επίσης οι λόγοι που δικαιολογούν την εγγραφή της ζώνης αυτής στο πρόγραμμα προστασίας.

Στα έντυπα αυτά πρέπει να αναφέρεται επίσης το είδος της βλάστησης, το σημείο που βρίσκεται, η αντιπροσωπευτικότητά της στην εν λόγω ζώνη καθώς και η σχετική της επιφάνεια σε σχέση με την συνολική επιφάνεια της ιδίας βλάστησης σε όλη την επικράτεια. Για το ζωικό βασίλειο πρέπει να αναφέρεται το μέγεθος του πληθυσμού και η πυκνότητά του στην προτεινόμενη ζώνη σε σχέση με τον συνολικό αριθμό ζώων του είδους αυτού που βρίσκονται σε ολόκληρη την επικράτεια.

Ωστόσο οι φινλανδικές αρχές δεν διεβίβασαν τα εν λόγω έντυπα στις περιφερειακές ή κοινοτικές αρχές και ούτε στους γαιοκτήμονες, παρόλο που έπρεπε να λάβουν γνώση του φακέλλου και να γνωμοδοτήσουν επί του θέματος. Τα δημόσια έγγραφα που κυκλοφορούν δεν κάνουν μνεία των παραπάνω βασικών πληροφοριών.

Οι γαιοκτήμονες ειδικότερα δεν κατανοούν τους λόγους που καθιστούν αναγκαία την προστασία των γαιών τους δεδομένου ότι οι προστατευόμενες ζώνες περιλαμβάνουν επίσης ιδιωτικούς κήπους. Παρόλο που κατόπιν σχετικής αποφάσεως του αναπληρωτού Υπουργού Δικαιοσύνης ο τόπος και το είδος της βλάστησης πρέπει να αναφέρεται στα έντυπα, διαπιστώθηκαν σχετικώς καθυστερήσεις και σημαντικές επιφυλάξεις.

Είναι η Επιτροπή της άποψης ότι το απόρρητο που περιβάλλει τον φάκελλο αυτό και την επεξεργασία του μέσω των δύο εγγράφων αποτελεί σύνηθη διοικητική πρακτική που εφαρμόζεται στους κόλπους της Ευρωπαϊκής Ένωσης και ότι είναι σύμφωνο με τους στόχους του σχεδίου SEM-2000;

Κατά πόσο η νομική προστασία των πολιτών εξασφαλίζεται επαρκώς, από τη στιγμή που οι τελευταίοι δεν ενημερώνονται για τους λόγους εγγραφής των οικοπέδων τους στις ζώνες προστασίας;

Προτίθεται η Επιτροπή να μην κοινοποιήσει τα έντυπα στα άτομα που ενδιαφέρονται άμεσα από την απόφαση αυτή;

Συμφωνεί η διαδικασία αυτή με τις θεμελιώδεις αρχές της Ευρωπαϊκής Ένωσης ήτοι με τη δημοκρατία, τη διαφάνεια, τη νομιμότητα και τον σεβασμό των θεμελιωδών δικαιωμάτων των πολιτών;

Απάντηση της κας Bjerregaard εξ ονόματος της Επιτροπής

(16 Ιουνίου 1998)

Όπως επισημαίνει το Αξιότιμο Μέλος του Κοινοβουλίου, η περί ενδιαιτημάτων (οικοτόπων) οδηγία (92/43/ΕΟΚ)(1) ορίζει, στο άρθρο 4, ότι στις περιπτώσεις κατά τις οποίες τα κράτη μέλη προτείνουν τους καταλόγους τοποθεσιών για το δίκτυο Natura 2000, διαβιβάζουν επίσης στην Επιτροπή πληροφορίες για κάθε τοποθεσία. Οι πληροφορίες αυτές, οι οποίες καλύπτουν τους τύπους ενδιαιτημάτων και τα είδη, είναι αποτέλεσμα της εφαρμογής των κριτηρίων που καθορίζονται στο παράρτημα ΙΙΙ (στάδιο 1) της οδηγίας, πρέπει δε να διαβιβάζονται στην Επιτροπή υπό μορφήν που καθορίζει η τελευταία (τα λεγόμενα τυποποιημένα έντυπα πληροφοριών(2) - Απόφαση της Επιτροπής 97/266/ΕΚ).

Η από την πλευρά αυτήν διαχείριση του δικτύου Natura 2000, συμπεριλαμβανομένων των ενδεχόμενων δημόσιων διαβουλεύσεων και ενημερώσεων σχετικά με τις προταθησόμενες τοποθεσίες και τη φυσική αξία τους, υπάγεται στην αρμοδιότητα των κρατών μελών.

Όσον αφορά τα έγγραφα που υποβάλλουν τα κράτη μέλη στην Επιτροπή, καθώς και για τα τυποποιημένα έντυπα πληροφοριών, τα ενδιαφερόμενα μέρη καλούνται να απευθυνθούν στις εθνικές αρχές. Σύμφωνα με την απόφαση της Επιτροπής 94/90/ΕΚΑΧ, ΕΚ, ΕΥΡΑΤΟΜ της 8ης Φεβρουαρίου 1994(3), όπως τροποποιήθηκε από την απόφαση της Επιτροπής 96/567/ ΕΥΡΑΤΟΜ, ΕΚΑΧ, ΕΚ, για τη δημόσια πρόσβαση σε έγγραφα της Επιτροπής(4), η Επιτροπή παρέχει κατ' αποκλειστικότητα πρόσβαση σε έγγραφα της ιδίας. Εάν το έγγραφο που κατέχει η Επιτροπή προέρχεται από κράτος μέλος ή εθνικό οργανισμό, η αίτηση πρέπει να απευθύνεται στον συντάκτη.

Στο πλαίσιο αυτό, μπορεί να γίνει αναφορά στην οδηγία για την ελεύθερη πρόσβαση στις πληροφορίες τις σχετικές με το περιβάλλον (90/313/ΕΟΚ)(5), βάσει της οποίας οι δημόσιες αρχές των κρατών μελών καλούνται να εξασφαλίζουν την πρόσβαση σε πληροφορίες σχετικές με το περιβάλλον σε κάθε φυσικό ή νομικό πρόσωπο, κατόπιν αιτήσεώς του, και χωρίς να χρειάζεται να αποδείξει το εν λόγω πρόσωπο ότι έχει έννομο συμφέρον, πλην των εξαιρέσεων.

Η Επιτροπή προτίθεται να θεσπίσει κατάλογο τοποθεσιών κοινοτικής σημασίας, βάσει της διαδικασίας του άρθρου 21 της περί ενδιαιτημάτων οδηγίας. Η Επιτροπή ούτε επιθυμεί αλλά ούτε και έχει λόγους να αποκρύπτει πληροφορίες σχετικές με τις εν λόγω τοποθεσίες, που ενδεχομένως βρίσκονται στη διάθεσή της, και προτίθεται να τις δημοσιοποιήσει μόλις οι τοποθεσίες επιλεγούν για να υπαχθούν στον κοινοτικό κατάλογο.

(1) ΕΕ L 206 της 22.7.1992.

(2) ΕΕ L 107 της 24.4.1997.

(3) ΕΕ L 46 της 18.2.1994.

(4) ΕΕ L 247 της 28.9.1996.

(5) ΕΕ L 158 της 23.6.1990.